Vedtægter for Diálogos

# §1. Foreningens navn er Diálogos.

**§2. Grundlag for foreningen**

Foreningen bygger på et humanistisk grundsyn. Den er uafhængig af politiske, religiøse og økonomiske interesser.

# §3. Formål

Formålet er

* at bistå befolkningsgrupper i U-landene på deres selvvalgte vej væk fra fattigdom
* at arbejde for demokrati og en retfærdig ressourcefordeling
* at inddrage og aktivere de store ressourcer, der findes i Danmarks tætte net af foreninger, institutioner og virksomheder
* at medvirke til en øget koordinering af NGO’ernes bistandsarbejde

# §4. Aktiviteter

Projektvirksomhed

Diálogos vil medvirke til at etablere projekter, der skaber forudsætninger for, at samarbejdspartnerne kan få bedre livsvilkår og i højere grad mulighed for at styre deres egen tilværelse.

Oplysningsarbejde

Diálogos vil støtte oplysningsarbejde, der tager udgangspunkt i samarbejdspartnernes virkelighed og giver dem ordet.

Dialog

Diálogos vil styrke organisationerne i U-landene, og bidrage til at organisationerne i Danmark og i U-landene kommer i kontakt med hinanden.

# §5. Økonomi

Foreningens arbejde finansieres hovedsagelig via administrationsbidragene fra projekterne og medlemskontingenterne, men dens arbejde kan også finansieres af donationer, arv og gaver.

# §6. Foreningsstruktur

Foreningens medlemmer er enkeltpersoner og kollektive medlemskaber. Kollektive medlemmer har stemmeret ved én udpeget repræsentant. Et husstandsmedlemskab omfatter to eller flere medlemmer, der har samme adresse. Hvert medlem af husstanden figurerer som et selvstændigt medlem af foreningen og kan som sådan stemme individuelt ved generalforsamlingen. En husstand modtager kun én kopi af nyhedsbrevet eller anden kommunikation fra foreningen.

# §7. Medlemmer

Alle, der kan tilslutte sig foreningens idégrundlag og vedtægter, kan optages i foreningen. Medlemmer bidrager med et årligt kontingent til foreningens drift. Kontingentet for enkeltmedlemmer og kollektive medlemskaber fastsættes på den ordinære generalforsamling.

Medlemmer, der ikke handler i overensstemmelse med foreningens idégrundlag og vedtægter, kan ekskluderes på generalforsamlingen.

Medlemsarbejdet i Danmark er ulønnet. Der ydes kun vederlag til én foreningssekretær og konsulenter i forbindelse med kortvarige, veldefinerede arbejdsopgaver som f.eks. forundersøgelser, projektevalueringer, rapportskrivning samt udarbejdelse af oplysningsmateriale.

# §8. Generalforsamling

Den ordinære generalforsamling afholdes én gang årligt inden udgangen af april måned. En ekstraordinær generalforsamling kan afholdes ved begæring fra mindst én tredjedel af foreningens medlemmer, ved begæring fra formanden eller ved begæring fra mindst to bestyrelsesmedlemmer.

Ved afstemninger på generalforsamlingen har hvert fremmødte medlem én stemme. Såfremt et medlem ikke kan møde personligt op til generalforsamlingen, men medlemmet ønsker at afgive sin stemme, kan medlemmet udstede en fuldmagt til et andet medlem, som derpå kan stemme på vedkommendes vegne. Hvert fremmødte medlem kan maksimalt medbringe én fuldmagt.

Beslutningerne træffes ved et simpelt stemmeflertal. I tilfælde af en stemmelighed foretages en ny afstemning. Hvis denne også giver en stemmelighed, bortfalder forslaget.

Dagsordenen for den ordinære generalforsamling skal indeholde følgende punkter:

1. Valg af dirigent og referent
2. Beretning fra bestyrelsen
3. Beretning fra projektgrupper
4. Godkendelse af årsregnskab
5. Fastlæggelse af kontingent
6. Godkendelse af budget
7. Indkomne forslag
8. Valg til bestyrelse
9. Valg af revisor
10. Eventuelt

Indkaldelse til en generalforsamling skal ske gennem bestyrelsen.

Den ordinære generalforsamling indkaldes senest en måned før mødedatoen med udsendelse af den foreløbige dagsorden. Indkaldelsen sker til hvert enkelt medlem via den adresse, som medlemmet har oplyst til Diálogos. Forslag til dagsordenen skal være formanden i hænde senest ti dage før mødedatoen. Den endelige dagsorden skal udsendes senest en uge før generalforsamlingen til hvert enkelt medlem.

Ved begæring om en ekstraordinær generalforsamling skal medlemmerne, inden en uge efter at begæringen er modtaget, indkaldes til en generalforsamling med udsendelse af en foreløbig skriftlig dagsorden til hvert enkelt medlem.

Generalforsamlingen skal finde sted mellem tre og fem uger efter, at begæringen er modtaget. Forslag til dagsordenen skal være formanden i hænde senest ti dage før mødedatoen. Den endelige dagsorden skal udsendes senest en uge før generalforsamlingen til hvert enkelt medlem.

Generalforsamlingen er beslutningsdygtig, når den er lovligt indkaldt. Generalforsamlingen skal træffe beslutninger vedrørende punkter optaget på dagsordenen efter ovennævnte regler. Punkter under "eventuelt" fremsat på generalforsamlingen kan behandles, såfremt de tilstedeværende medlemmer er indforståede med dette.

Generalforsamlinger afvikles normalt på en fysisk adresse med fysisk fremmøde.

Generalforsamlinger og\eller ekstraordinære generalforsamlinger kan afvikles virtuelt, hvis begrundede forhold taler for det, men samme indkaldelsesprocedurer skal overholdes.

Såfremt det er teknisk muligt, kan der etableres virtuel adgang til en fysisk generalforsamling, men ingen medlemmer har krav på det.

# §9. Bestyrelse

Bestyrelsen består af 5 medlemmer. Valgbare til bestyrelsen er individuelle medlemmer samt én repræsentant pr. kollektivt medlemskab.

Bestyrelsens medlemmer vælges for en toårig periode på den årlige generalforsamling.

* Ved ulige årstal skal der vælges to bestyrelsesmedlemmer
* Ved lige årstal skal der vælges tre bestyrelsesmedlemmer
* Der vælges særskilt hvert år en førstesuppleant og en andensuppleant

Konstituering

Umiddelbart efter generalforsamlingen konstituerer bestyrelsen sig med en forperson og en næstforperson. Bestyrelsen udpeger en regnskabskyndig kasserer.

Hvis ét eller to bestyrelsesmedlemmer forlader bestyrelseshvervet i utide, indtræder førstesuppleanten subsidiært andensuppleanten. Suppleanterne sidder i bestyrelsen indtil udløbet af perioden for det bestyrelsesmedlem, som suppleanten sidder for.

Hvis flere end to bestyrelsesmedlemmer nedlægger deres hverv i utide, skal bestyrelsen indkalde til en ekstraordinær generalforsamling.

Valgprocedurer

Opstilles der ikke flere kandidater, end der er behov for, vælges de opstillede uden afstemning.

Opstilles der flere kandidater, end der er ledige poster, foretages valg ved skriftlig afstemning. Personvalget afgøres ved relativt flertal. D.v.s. ved flest stemmer. Hvert stemmeberettigede medlem har maksimalt samme antal stemmer som antal ledige poster. Stemmesedler med flere kandidatnavne end antal ledige poster er ugyldige.

I tilfælde af stemmelighed trækkes der lod. Bestyrelsens opgaver

Bestyrelsen varetager foreningens overordnede styring i henhold til idégrundlaget og vedtægterne. Bestyrelsen fastsætter selv sin forretningsorden og rammerne for foreningens daglige ledelse. Bestyrelsen kan efter behov nedsætte arbejdsgrupper til at varetage foreningens forskellige aktiviteter.

Bestyrelsen indkaldes til møde ved udsendelse af en dagsorden. Ethvert medlem kan begære punkter optaget på førstkommende bestyrelsesmøde. Bestyrelsen er beslutningsdygtig, når mindst tre af dens medlemmer er fremmødte. Beslutninger afgøres ved relativt stemmeflertal. Et forslag bortfalder i tilfælde af stemmelighed efter to på hinanden følgende afstemninger.

Bestyrelsen refererer til generalforsamlingen.

# §10. Projektgrupper

Projektgrupper nedsættes af generalforsamlingen og/eller bestyrelsen til at varetage arbejdsopgaver i foreningens regi. Det kan f.eks. være enkeltprojekter, oplysningsvirksomhed, konsulentopgaver m.v.

Den direkte kontakt til projekterne opretholdes af foreningens projektgrupper. Hver projektgruppe vælger en kasserer samt en kontaktperson, som er kontaktled mellem bestyrelsen og gruppen.

Projektgruppen følger projektet i alle dets faser fra idé, udformning af projektansøgning, forundersøgelse, implementering, evaluering, projektafslutning, undersøgelse af projektets bæredygtighed og formidling af projektets erfaringer.

Projektgrupperne holder foreningens bestyrelse underrettet om arbejdet og forløbet i de enkelte projekter.

Foreningens bestyrelse holder den overordnede politiske linje og holder øje med projektarbejdets kvalitet, idet man koncentrerer sig om kernepunkterne i udviklingsprocessen.

Bestyrelsen er ansvarlig for projektgruppernes arbejde.

# §11. Afholdelse af foreningens udgifter

Foreningens udgifter i forbindelse med møder, kontorhold og interne rejser dækkes ved hjælp af de i paragraf 5 nævnte midler. Bestyrelsen disponerer over foreningens midler efter retningslinjer udstukket på generalforsamlingen.

Administrationsbidragene fra projekterne dækker i Danmark administrationen af projekterne i forbindelse med afholdelse af møder, interne rejser og kontorhold. Administrationsbidragene administreres af bestyrelsen og projektgrupperne efter retningslinjer udstukket på generalforsamlingen.

# §12. Regnskaber

Foreningens regnskabsår går fra den 1.1. til den 31.12. Foreningens regnskaber revideres én gang årligt af en autoriseret revisor og af den på generalforsamlingen valgte kritiske revisor.

# §13. Vedtægtsændringer

Vedtægtsændringer kan kun ske på generalforsamlingen. Mindst 2/3 af de fremmødte medlemmer skal stemme for ændringer. Forslag til vedtægtsændringer skal udsendes sammen med den endelige dagsorden til generalforsamlingen.

# §14. Opløsning af foreningen

Opløsningen af foreningen kan kun ske på en generalforsamling, hvor mindst 2/3 af foreningens medlemmer er til stede og hvor mindst 2/3 af de fremmødte medlemmer stemmer for opløsningen.

# §15. Disponering af foreningens midler ved opløsning

I tilfælde af foreningens opløsning anvendes overskydende midler i overensstemmelse med formålet og efter generalforsamlingens nærmere bestemmelser.

# §16. Vedtægternes ikrafttræden

Disse vedtægter er trådt i kraft den 27.2.1993. Ændret den 16.03.1996

Ændret den 06.06.1998

Ændret den 20.03.1999

Ændret den 29.03.2008

Ændret den 14.03.2009